Nanna Lüders Jensen

Nanna Lüders Jensen (født 23. juli 1963) - bedre kendt som Nanna - er en dansk sanger, sangskriver og filmskuespiller.

Hun er især kendt for sine to sange "Buster" (fra filmen Busters verden) og "Afrika" (også kendt som "Giv en hånd til Afrika") fra den store TV-transmitterede indsamlingskoncert Rock for Afrika med hele den danske rock-elite i 1985.

I musikbranchen er hun desuden kendt for sine store, luftige kor.

Karriere 
Nanna debuterede som 18-årig i 1982 med singlen "Om lidt så lægger jeg dig ned", der var baseret på hendes egen kassettebånds-demo, som det nystartede danske pladeselskab Replay Records fattede interesse for og udgav. Singlen blev fulgt op af tre album med materiale, primært skrevet og sunget af Nanna selv: det selvbetitlede debutalbum Nanna (1982), opfølgeren Små, blå breve (1984) samt Shi-bu-mi (1985). Alle tre album var produceret af Kim Sagild, og især de to sidste opnåede stor salgssucces.

Hendes store nationale gennembrud kom i 1984 med singlen fra det andet album, "Buster", fra filmen Busters verden, instrueret af Bille August. Og året efter vandt hendes støttesang Afrika en melodi-konkurrence, udskrevet af Røde Kors og pladeselskabet Genlyd til brug for indsamlingskoncerten Rock for Afrika for de sultende i Afrika. Støttesangen er solgt i mere end 150.000 eksemplarer og har siden 1985 indsamlet næsten 3 millioner kr til Dansk Røde Kors, hvilket gør det til den hidtil mest indbringende danske støttesang.

Nanna har hidtil i sin karriere udsendt 12 album i eget navn, men har som de fleste af sine midaldrende solistkolleger ikke haft de samme høje salgstal som på sine ungdomsudgivelser.

Til gengæld har Nanna været en stærkt efterspurgt korsanger blandt musikere og pladeselskaber, på grund af hendes specielle 'signatur': De store, luftige kor med snesevis af stemmer, der fletter sig ud og ind mellem hinanden, ofte alle sunget af hende selv. Denne Nanna-signatur høres tydeligt på mange af de indspilninger, hun har leveret kor til, både på andre kunstneres album og på hendes egne indspilninger, f.eks. originalindspilningen af Buster.

Ifølge udgivelsesdatabasen discogs.com har Nanna pr. 2020 medvirket som korsanger på over 100 udgivelser med andre kunstnere, primært danske.

Hun medvirkede desuden som skuespiller i filmen Dagens Donna i 1990.

I 2005 udsendte Nanna albummet Giv dig hen og udgav samtidig en erindringsbog med titlen Stjerne for altid. Hendes datter, Freja  er nævnt i både titelsangen og i sangen "Nærmeste udgang" på albummet.

I 2008 var hun dommer i Kanal 5's realityprogram Elsk mig i nat, hvor syv drenge og syv piger kæmpede om at vinde hovedrollerne i Østre Gasværk Teaters musical af samme navn.

Privat 
Privat har Nanna været ramt af flere ulykkelige begivenheder, som har holdt hende borte fra kreativt arbejde igennem længere perioder. I november 2008 blev hendes daværende kæreste, musikeren og produceren Hilmer Hassig dræbt i et dramatisk biluheld på Falkoner Alle, Frederiksberg, da han ville krydse gaden og gik ud foran en taxa.

Nanna har desuden været ramt af angst og mørke tanker i flere omgange, senest i forbindelse med skilmissen fra sin datters far. Dette holdt hende sengeliggende i mere end et år, fortalte hun til Kanal 4 i 2017.

Diskografi

Soloalbum 
Liste fra discogs.
 Nanna (1982).
 Små blå breve (1984).
 Shi-bu-mi (1985).
 Fannys hjerte (1988).
 I Danmark er jeg født (1989).
 Rocking Horse (1991).
 Prinsesse Himmel-i-mund (1995).
 Honey I'm home (1997).
 Pletskud og vildskud (opsamling) (2005).
 Giv dig hen (2005).
 Nødigt, men dog gerne (2011).
 Cowboyland (2015).

Medvirken på andres album 
Udvalgt fra discogs-liste.

 Halberg Larsen: Halberg-Larsen 2 (1982)
 Klaus Kjellerup: Spring Ud (1983)
 Thomas Helmig: Thomas (1985)
 Anne Linnet & Marquis de Sade: En elsker (1986)
 Lars Hug: Kysser himlen farvel (1987)
 Voss/Torp: Den store lysfest (1987)
 Miss B. Haven: Ice on fire (1988)
 C.V. Jørgensen: Indian Summer (1988)
 Kim Larsen & Bellami: Kielgasten (1989)
 Johnny Madsen: Nattegn (1989)
 Moonjam: Bag de blå bjerge (1989)
 Danseorkestret: Det flyvende tæppe (1990)
 Poul Krebs: Morgendagens tåber (1991)
 Div kunstnere: Åh Abe, Pa-Papegøje m.fl. (1993 - 1999)
 Stig Møller: Sikke'n dejlig dag (1994)
 Love Shop: Billeder af verden (1994)
 Kristian Lilholt: Beyond the horizon (1995)
 Diverse kunstnere: O Florens Rosa (1998).
 Ann-Mette Elten: Refrain (1999).
 Anne Dorte Michelsen: Mørke vande - lyse strande (2000).
 Stig Møller & Peter Ingemann: Livet gror og det er skønt (2001).
 Souvenirs: Ude på landet (2001)
 Åge Aleksandersen: Linedans (2002).
 Færd: Færd (2002).
 Love Shop: National (2003).
 Klaus Lynggaard: På Herrens mark (2005).
 Doris Silver: Tivoli er åben (2008).
 12 bud på CV: C.V. Jørgensen-sangen "Det regner i mit hjerte" (2010).
 Niels Skousen: Lyt til din coach (2010).
 Claus Grønkjær Christensen Everybody/Låg på, EP. (2013).

Filmografi 
Pr. oktober 2019. Liste fra IMDB.
 Dagens Donna (1990, skuespiller)
 Høfeber (1991, komponist)
 Villa Skovly (tv-serie 1995, komponist)
 Forestillingen om et ukompliceret liv med en mand (2006, komponist)

Bibliografi 
 2005 Stjerne for altid

Referencer

Eksterne henvisninger 
 
 
 
 
 

Sangere fra Danmark
Filmskuespillere fra Danmark
Selvbiografer fra Danmark
Rockmusikere fra Danmark
Personer fra Kongens Lyngby
Dansksprogede forfattere fra Danmark
Studenter fra Sankt Annæ Gymnasium